उम्मेदवार छान्दा अवसर नपाएकालाई प्राथमिकतामा राख्ने कांग्रेसको निर्णय
नेपाली कांग्रेसले आसन्न राष्ट्रिय सभा सदस्यको निर्वाचनमा उम्मेदवार छनोट गर्दा अहिलेसम्म अवसर नपाएका व्यक्तिहरूलाई प्राथमिकतामा राख्ने निर्णय गरेको छ । शनिबार सम्पन्न केन्द्रीय कार्यसमितिको बैठकले पार्टीमा लामो समयसम्म योगदान पुर्‍याएका, तर अवसर नपाएका नेताहरूलाई प्राथमिकतामा राखेर उम्मेदवार बनाउने निर्णय गरेको हो ।
काठमाडौँ — नेपाली कांग्रेसले आसन्न राष्ट्रिय सभा सदस्यको निर्वाचनमा उम्मेदवार छनोट गर्दा अहिलेसम्म अवसर नपाएका व्यक्तिहरूलाई प्राथमिकतामा राख्ने निर्णय गरेको छ । शनिबार सम्पन्न केन्द्रीय कार्यसमितिको बैठकले पार्टीमा लामो समयसम्म योगदान पुर्‍याएका, तर अवसर नपाएका नेताहरूलाई प्राथमिकतामा राखेर उम्मेदवार बनाउने निर्णय गरेको हो ।राष्ट्रिय सभा सदस्य निर्वाचनमा पार्टीमा पटक-पटक अवसर पाएका, गत निर्वाचनमा उम्मेदवार भएर पराजित भएका तथा समानुपातिकतर्फ उम्मेदवार बनेका नेताहरुले चाह देखाएपछि बैठकमा नेताहरुले नयाँ अनुहारलाई अवसर दिनुपर्ने माग गरेका थिए ।केन्द्रीय सदस्यहरुको दबाबपछि बैठकले अवसर नपाएका नेताहरुलाई प्राथमिकतामा राख्ने निर्णय गरेको हो । बैठकपछि प्रचार विभाग प्रमुख मीन विश्वकर्माले भने, ‘राष्ट्रिय सभा सदस्य निर्वाचनमा उम्मेदवार छनोट गर्दा लामो समयसम्म योगदान गरेका, तर अहिलेसम्म कुनै पनि अवसर नपाएका व्यक्तिहरूलाई प्राथमिकता दिने भन्ने निर्णय भएको छ, साथै, भूगोल, क्षेत्र र समुदायलाई पनि समेटेर उम्मेदवार बनाउने भन्ने निर्णय भएको छ ।’बैठकले आगामी माघ ७ देखि २२ गतेसम्म समुदायमा कांग्रेस अभियान सञ्चालन गर्ने निर्णय गरेको छ । महामन्त्री गगन थापाले पुस १५ देखि माघ १५ सम्म अभियान सञ्चालन गर्न प्रस्ताव गरेका थिए । तर चिसोका कारण अभियान सञ्चालन गर्न असहज हुने भनेपछि बैठकले एक महिनाकालागि प्रस्तावित अभियानलाई १५ दिनमा सीमित गरेको हो । बैठकले जाजरकोट भूकम्पबाट पीडितहरूका लागि एक हजार अस्थायी आवास निर्माण सम्पन्न भएकोमा सबै नेता कार्यकर्ताहरूलाई धन्यवाद ज्ञापन गरेको छ ।भ्रष्टाचार नियन्त्रण र सुशासन कायम गर्ने विषयमा समेत सरकारलाई ध्यानाकर्षण गराउने निणर्य भएको प्रचार विभाग प्रमुख विश्वकर्माले जानकारी दिए । ‘आज राति अवेरसम्म पनि बैठक नै भयो । पदाधिकारीहरूले रातिसम्म पनि धारणा राख्नुभएको छ, मुलभूतरुपमा पाँच वटा प्रस्तावहरु थिए, तर हामीले ९ वटा निणर्यहरू गरेका छौँ,’ विश्वकर्माले भने, ‘अब निणर्यहरू भोलि दिउँसो १ बजे सार्वजनिक गछौँ ।’